શરીરને આવી કારમી પીડા આપવામાં સ્ત્રીઓ પણ બાકાત રહેતી નથી. સ્વાભાવિક છે કે આવી નક્કર અને તીક્ષ્ણ વસ્તુઓ શરીરની આરપાર કરવામાં આવે ત્યારે લોહી તો નીકળે જ. આ કરતબો વખતે શ્રદ્ધાળુઓને નીકળતું લોહી પવિત્ર માનવામાં આવે છે. તેમની સાથે ફરતા સ્વયંસેવકો ટિશ્યુ પેપર વડે એ લોહી લૂછતા રહે છે અને લોકોમાં એને વહેંચી દેવાય છે જેને લોકો ગડી વાળીને માદળિયા તરીકે પહેરે છે. જોવા જેવી વાત એ છે કે આટઆટલા જોખમી સ્ટન્ટ્સ કર્યા પછી પણ લગભગ કોઈ વ્યક્તિ મૃત્યુ પામી હોવાનું નોંધાતું નથી. કાચાપોચા હૃદયના લોકો તો આવું જોઈને જ છળી મરે એવાં દૃશ્યો હોય છે એ. આવાં કરતબોવાળાં સરઘસ આ તહેવાર દરમ્યાન વહેલી સવારે અને સાંજે નીકળે છે. પોતાનાં શરીર દેવતાઓના હવાલે કરતા આ લોકોનાં શરીરમાંથી જ્યારે દેવતાઓ વિદાય લે છે ત્યારે તેઓ બેહોશ થઈને ઢળી પડે છે. ત્યાર બાદ તેમનાં ઈજા પામેલાં અંગોની સારવાર કરાય છે. ડૉક્ટરો તેમના મોટા ચીરા પડેલા ગાલને ટાંકા લઈને સીવે છે. એટલા માટે જ આ તહેવારોમાં ફુકેતનાં બજારોમાં ચહેરા પર પાટાપિંડી કરેલા સંખ્યાબંધ લોકો જોવા મળે છે.